**NARVI LAAJENTAA TOIMINTAANSA**

**Kotimainen sauna- ja tulisijatuotteiden suunnittelija ja valmistaja NARVI on ostanut Saunapisteen liiketoiminnan.**

Narvi Oy on ostanut varsinais-suomalaisen perheyrityksen Nostopörssi Oy:n Saunapiste-aputoiminimellä harjoittaman laitossähkökiukaiden ja kiukaiden ohjauskeskusten suunnittelu-, kehitys-, valmistus-, huolto- ja myyntiliiketoiminnan. Kaupan kohteena on edellä mainittu liiketoiminta kokonaisuudessaan. Myös Saunapiste-nimi siirtyy Narville.

Narvi ja Nostopörssi ovat sopineet liiketoiminnan siirtymisestä Narvin toiminnan alle 30.11.2024 alkaen. Siirtymiseen asti tuotteet ja palvelut tuottaa vielä Nostopörssi. Nostopörssin hyvin hoidetut vanhat asiakassuhteet siirtyvät yritysjärjestelyn mukana Narville. Jatkuvuuden varmistamiseksi Nostopörssin yrittäjä, Juhani Hämäläinen, jatkaa Narvin palveluksessa vielä liiketoiminnan siirtymisen jälkeen.

Narvi vahvistaa liiketoimintakaupalla nykyistä tuote- ja palvelukokonaisuuttaan uimahalleille, kylpylöille, hotelleille ja muille julkisia saunapalveluja tarjoaville asiakasryhmille.

*”Olen iloinen mahdollisuudesta täydentää Narvin laitoskiukaiden tarjontaa Saunapisteen tuotteilla, jotka ovat pitkäjänteisesti ja asiakkaiden kanssa yhteistyössä kehitettyjä kaikkein vaativimpiin saunaolosuhteisiin. Arvostamme hankkimamme liiketoiminnan perintöä ja tulemme jatkamaan tuotteiden ja palveluiden kehitystä kotimaan lisäksi myös vientimarkkinoilla,” sanoo* **Samuli Nurminen**, Narvin toimitusjohtaja.

*”Saunapisteen toiminnan jatkaja valittiin huolella, koska asiakkaiden haluttiin pääsevän osaaviin ja luotettaviin käsiin. Kaupan myötä Saunapisteen liki 30 vuoden taival laitos- ja julkitilasaunojen erikoisosaajana saa jatkoa Narvin osaavissa käsissä. Erityisesti Narvissa vakuuttivat tuotteiden korkea laatu, ammattitaito ja vahva kotimaisuus suomalaisen saunakulttuurin edelläkävijänä*,” kertoo **Juhani Hämäläinen**, Nostopörssin toimitusjohtaja.

Kansainvälistyvä ja kasvava Narvi on jakanut jo vuodesta 1937 suomalaisen saunakulttuurin ja hyvinvoinnin sanomaa. Narvi tarjoaa vahvan, suomalaisen osaamisensa ja korkealaatuisen, kotimaisen tuotantonsa jatkossa yhä paremmin kotisaunojen lisäksi myös julkisten saunojen tarpeisiin.

Lisätietoja:

Samuli Nurminen, toimitusjohtaja

p. 050 390 6500

Narvi Oy

Juhani Hämäläinen, toimitusjohtaja

p. 040 353 0388

Nostopörssi Oy